PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra propunerii legislative pentru modificarea şi 

completarea  Legii nr. 504/2002 a audiovizualului

 Propunerea legislativă pentru modificarea şi completarea Legii nr. 504/2002 a audiovizualului a fost transmisă Comisiei pentru cultură, arte, mijloace de informare în masă, cu adresa nr. P.l-x  550 din 24 septembrie 2007.
Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru egalitatea de şanse între femei şi bărbaţi şi Comisiei juridice, de disciplină şi imunităţi. Până la data întocmirii raportului nu s-au primit avize din partea celor două comisii. Comisia a ţinut cont de avizul favorabil nr. 1196/12.09.2007 emis de Consiliul Legislativ şi de Punctul de vedere al Ministerului Culturii şi Cultelor nr. 3172/19.09.2007 care nu susţine adoptarea acestei iniţiative legislative.
Potrivit prevederilor art. 73 din Constituţia României, republicată, propunerea legislativă,  face parte din categoria legilor organice. 
Propunerea legislativă a fost dezbătută în şedinţa Comisiei din ziua de 4  octombrie 2007. 

În conformitate cu prevederile art. 54 din Regulamentul Camerei Deputaţilor, republicat, din partea Guvernului, a participat la lucrările Comisiei, d-nul Demeter Andras, secretar de stat în Ministerul Culturii şi Cultelor şi d-nul Ioan Onisei, membru al Consiliului Naţional al Audiovizualului.
Iniţiativa legislativă are în vedere modificarea şi completarea Legii nr. 504/2002 a audiovizualului, în sensul implementării principiului egalităţii de şanse pentru femei şi bărbaţi în domeniul audiovizualului, prin modificarea componenţei Consiliului Naţional al Audiovizualului precum şi prin includerea explicită a principiului non-discriminării femeilor în activitatea audiovizuală.

La lucrările Comisiei au fost prezenţi 15 deputaţi, din totalul de 19 de membri ai Comisiei.
Raportul Comisiei a fost adoptat cu unanimitatea voturilor celor prezenţi în sală în momentul votului.


Sub raport de conţinutul său propunerea legislativă este de competenţa decizională a  Senatului.


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr. 504/2002 a audiovizualului.

Motivaţia respingerii se întemeiază pe faptul că o parte din modificările propuse au aplicabilitate generală şi sunt reglementate de Legea nr. 202/2002 a egalităţii de şanse între femei şi bărbaţi, nefiind necesară modificarea Legii nr. 504/2002 a audiovizualului pentru asigurarea “respectării prevederilor Legii nr. 202/2002”. Este asadar, obligaţia legală a partidelor politice, precum şi a Senatului şi Camerei Deputaţilor, ca la nominalizarea propunerilor pentru constituirea Consiliului Naţional al Audiovizualului să aibă în vedere reprezentarea echilibrată a femeilor şi bărbaţilor pentru componenţa Consiliului.


O altă modificare propusă este aceea care, la actuala formulare a art. 29, alin. (1), litera b): „să nu prejudicieze demnitatea umană” adaugă  „(...) şi să nu incite la discriminare împotriva femeilor”. Propunerea este superfluă întrucât, la acelaşi art. 29, alin. (1), litera c), Legea nr. 504/2002 prevede şi faptul că publicitatea trebuie să: „nu includă nici o formă de discriminare pe motiv de rasă, religie, naţionalitate, sex sau orientare sexuală”. 
   PREŞEDINTE,



SECRETAR,


    

Cătălin MICULA

                Dumitru AVRAM
     Şef birou,                                                        Consilier,                                       


   Cristina Dan                                                    Dan Kalber                                                 

